Il-Kummissjoni Ewropea - Stqarrija għall-istampa L-Istati Membri u l-Kummissjoni se jaħdmu flimkien biex jagħtu spinta lill- intelliġenza artifiċjali "made in Europe" Brussell, is-7ta' dicembru 2018 Dan il-pjan jipproponi azzjonijiet konġunti għal kooperazzjoni iktar mill-qrib u iktar effiċjenti bejn l- Istati Membri, in-Norveġja, l-Iżvizzera u l-Kummissjoni f'erba' oqsma ewlenin: iż-żieda fl- investiment, id-disponibbiltà ta' iżjed data, it-trawwim tat-talenti u l-garanzija tal-fiduċja. Biex l- Ewropa ssir wieħed mill-aqwa reġjuni fid-dinja għall-iżvilupp u għall-użu ta' IA mill-iktar avvanzata, etika u sigura, hija essenzjali koordinazzjoni iktar b'saħħitha. Il-Viċi President għas-Suq Uniku Diġitali Andrus Ansip laqa' dan il-pass importanti: "Ninsab kuntent li l-pajjiżi Ewropej għamlu progress kbir. Qbilna li naħdmu flimkien fuq il-ġbir tad-data — il-materja prima għall-IA — f'setturi bħall-kura tas-saħħa ħalli jittejbu d-dijanjożi u t-trattament tal-kanċer. Se nikkoordinaw l-investimenti: l-għan tagħna huwa li nilħqu mill-inqas €20 biljun ta' investiment privat u pubbliku sal-aħħar tal-2020. Dan huwa essenzjali għat-tkabbir u għall-impjiegi. L-IA mhijiex xi ħaġa li sabiħ ikollok; l-IA tiddetermina l-futur tagħna". Il-Kummissarju għall-Ekonomija u s-Soċjetà Diġitali, Mariya Gabriel, żiedet: "Bħall-elettriku fil- passat, l-IA qed tibdel id-dinja. Flimkien mal-Istati Membri se nżidu l-investimenti biex l-IA tiġi implimentata fis-setturi kollha tal-ekonomija, se nappoġġaw ħiliet avvanzati u se nimmassimizzaw id-disponibbiltà tad-data. Il-pjan ta' azzjoni kkoordinat se jiżgura li l-Ewropa tgawdi mill-benefiċċji tal-IA għaċ-ċittadini u għan-negozji u li tkun f'pożizzjoni li tikkompeti globalment, filwaqt li tiġi żgurata l-fiduċja u jiġu rispettati l-valuri etiċi". Matul l-aħħar sitt xhur ir-rappreżentanti tal-Istati Membri, tan-Norveġja, tal-Iżvizzera u tal- Kummissjoni ltaqgħu biex jidentifikaw is-sinerġiji u l-azzjonijiet konġunti li issa se jiġu rieżaminati u aġġornati fuq bażi annwali. Huma taw prijorità lil oqsma ta' interess pubbliku, bħall-kura tas-saħħa, it-trasport u l-mobbiltà, is-sigurtà u l-enerġija. Huma qablu li: Il-massimizzazzjoni tal-investimenti permezz ta' sħubiji Fl-UE, il-livelli tal-investiment fl-IA huma baxxi u frammentati meta mqabbla ma' partijiet oħra tad- dinja bħall-Istati Uniti u ċ-Ċina. Konformi mal-istrateġija tal-IA ppreżentata f'April, il-pjan jipprevedi żieda fil-koordinazzjoni tal-investimenti, li għandha twassal għal sinerġiji ikbar u għal mill-inqas €20 biljun ta' investiment pubbliku u privat fir-riċerka u fl-innovazzjoni tal-IA minn issa sal-aħħar tal- 2020 u iktar minn €20 biljun fis-sena minn investiment pubbliku u privat fl-għaxar snin li ġejjin. Biex tikkomplementa l-investimenti nazzjonali, il-Kummissjoni se tinvesti €1.5 biljun sal-2020, 70 % iktar meta mqabbel mal-perjodu 2014–2017. Għall-baġit fit-tul li jmiss tal-UE (2021–2027), l-UE pproponiet li tinvesti mill-inqas €7 biljun mill-Orizzont Ewropa u mill-Programm Ewropa Diġitali fl-IA. L-azzjonijiet konġunti biex jinkisbu dawn il-miri tal-investiment jinkludu: Strateġiji nazzjonali fil-qasam tal-IA: Sa nofs l-2019 l-Istati Membri kollha jenħtieġ li jkunu stabbilixxew l-istrateġiji tagħhom stess li jispjegaw il-livelli tal-investiment u l-miżuri tal-implimentazzjoni, li mbagħad jintużaw għad-diskussjonijiet fil-livell tal-UE. Sħubija pubblika-privata Ewropea ġdida fil-qasam tal-IA: Se tiġi stabbilita sħubija ġdida għar-riċerka u għall-innovazzjoni fl-IA biex titrawwem il-kollaborazzjoni bejn l-akkademja u l- industrija fl-Ewropa u biex tiġi ddefinita aġenda strateġika komuni ta' riċerka dwar l-IA. Fond ġdid għat-tkabbir fl-IA: Il-Kummissjoni se tappoġġa lin-negozji ġodda u lill-innovaturi fl-IA u fit-teknoloġija blockchain li jkunu fi stadji bikrin, kif ukoll lill-kumpaniji fil-fażi tat- tkabbir. L-iżvilupp u l-konnessjoni ta' ċentri tal-IA li jkunu fuq quddiem nett fid-dinja: Se jiġu żviluppati u konnessi ċentri ta' eċċellenza Ewropej tal-IA, se jiġu stabbiliti faċilitajiet tal- ittestjar li jkunu fuq quddiem nett fid-dinja f'oqsma bħall-mobbiltà konnessa, u permezz taċ-Ċentri ta' Innovazzjoni Diġitali se tiġi inkoraġġuta l-adozzjoni tal-IA fl-ekonomija kollha (illum tħabbru €66 miljun għal ċentri tar-robotika). Se titnieda wkoll inizjattiva pilota tal-Kunsill Ewropew tal-Innovazzjoni biex jingħata appoġġ lill-ġenerazzjoni li jmiss tat- teknoloġiji tal-IA. Il-ħolqien ta' spazji Ewropej tad-data Biex tiġi żviluppata t-teknoloġija tal-IA hemm bżonn ikunu disponibbli settijiet tad-data kbar, siguri u robusti. Flimkien mal-pajjiżi Ewropej il-Kummissjoni se toħloq spazji komuni Ewropej tad-data biex il-kondiviżjoni transfruntiera tad-data ssir bla xkiel filwaqt li tkun żgurata konformità sħiħa mar- Regolament Ġenerali dwar il-Protezzjoni tad-Data. Is-settur tas-saħħa jista' jibbenefika b'mod partikolari mill-IA: f'koordinazzjoni mal-Istati Membri, il-Kummissjoni se tappoġġa l-iżvilupp ta' bażi ta' data komuni tas-saħħa bi skens tal-korrimenti li jingħataw l-anonimità, mogħtija b'donazzjoni mill-pazjenti, biex jitjiebu d-dijanjożi u t-trattamenti tal-kanċer b'teknoloġija tal-IA. Sa nofs l-2019 il-Kummissjoni se tniedi ċentru ta' appoġġ għall-kondiviżjoni tad-data, bil-għan li jingħataw pariri prattiċi lill-parteċipanti Ewropej kollha fl-ekonomija xprunata mid-data.https://ec.europa.eu/commission/priorities/justice-and-fundamental-rights/data- protection/2018-reform-eu-data-protection-rules_mt It-trawwim tat-talenti, tal-ħiliet kif ukoll tal-apprendiment tul il-ħajja It-talent fl-Ewropa huwa essenzjali għall-iżvilupp u għall-użu tal-IA, iżda l-pajjiżi tal-UE qed iħabbtu wiċċhom ma' nuqqas ta' professjonisti tal-ICT u ma għandhomx programmi tal-edukazzjoni għolja li huma speċjalizzati fl-IA. Għaldaqstant, il-Kummissjoni, flimkien ma' pajjiżi Ewropej, se tappoġġa lawrji avvanzati fl-IA, pereżempju permezz ta' boroż ta' studju apposta. Il-Kummissjoni se tkompli tappoġġa wkoll il-ħiliet diġitali u l-apprendiment tul il-ħajja għas-soċjetà kollha, u speċjalment għal dawk il-ħaddiema li se jintlaqtu l-iktar mill-IA, kif spjegat fid-dettall fl-istrateġija tal-IA tagħha. Għall-iżvilupp tal-IA li hija ċċentrata fuq il-bniedem, huwa importanti wkoll li l-IA tkun preżenti fi programmi tal-edukazzjoni f'dixxiplini oħra, pereżempju fil-liġi. L-użu sħiħ tas-sistema tal-Karta Blu wkoll se jgħin biex fl-Ewropa jinżammu u jiġu attirati professjonisti tal-IA bi kwalifiki għoljin. L-iżvilupp ta' IA etika u affidabbli L-IA tqajjem mistoqsijiet etiċi ġodda, pereżempju rigward it-teħid ta' deċiżjonijiet li potenzjalment ikun preġudikat. Biex tinħoloq il-fiduċja, li hija neċessarja biex is-soċjetajiet jaċċettaw u jużaw l-IA, il-pjan ikkoordinat għandu l-għan li joħloq teknoloġija li tirrispetta d-drittijiet fundamentali u r-regoli etiċi. Grupp Ewropew ta' esperti, li jirrappreżenta l-akkademja, in-negozju u s-soċjetà ċivili, qed jaħdem fuq linji gwida dwar l-iżvilupp u l-użu tal-IA. L-ewwel verżjoni se tkun ippubblikata sal-aħħar tal-2018 u l-esperti se jippreżentaw il-verżjoni finali tagħhom lill-Kummissjoni f'Marzu 2019 wara konsultazzjoni wiesgħa permezz tal-Alleanza Ewropea tal-IA. Imbagħad, l-ambizzjoni hija li l-approċċ etiku tal-Ewropa jitressaq fix-xena globali. Il-Kummissjoni tinsab lesta li tikkoopera mal-pajjiżi kollha mhux tal-UE li huma lesti li jikkondividu l-istess valuri. Fl-istrateġija tagħha dwar l-IA għall-Ewropa, il-Kummissjoni pproponiet li taħdem mal-Istati Membri fuq pjan ikkoordinat dwar l-IA sal-aħħar tal-2018, bil-għan li timmassimizza l-impatt tal- investimenti fuq livell tal-UE u fuq il-livell nazzjonali, jiġu mħeġġa s-sinerġiji u l-kooperazzjoni fl-UE kollha, jiġu skambjati l-aħjar prattiki u kollettivament tiġi ddefinita t-triq 'il quddiem biex jiġi żgurat li l-UE kollha kemm hi tista' tikkompeti globalment. Din il-proposta għal pjan ikkoordinat ġiet ispirata mid-dikjarazzjoni ta' kooperazzjoni dwar l-IA li ġiet varata f'April 2018 fil-Jum Diġitali u ffirmata mill-Istati Membri kollha u n-Norveġja. Din ġiet approvata mill-Kunsill Ewropew f'Ġunju 2018. Il-pjan ikkoordinat tal-lum għall-IA "made in Europe" jippreżenta fid-dettall l-azzjonijiet li jibdew fl- 2019 jew fl-2020 u jħejji t-triq għall-attivitajiet fis-snin ta' wara. Il-koordinazzjoni mal-Istati Membri se tkompli u l-pjan se jiġi rieżaminat u aġġornat kull sena. Is-servizz ta' għarfien ġdid tal- Kummissjoni dwar l-IA, AI Watch, se jgħin fil-monitoraġġ tal-IA fl-Ewropa u fl-implimentazzjoni tal- pjan ikkoordinat. Biex dan il-pjan ikun suċċess, iridu jitlestew is-Suq Uniku Diġitali u l-qafas regolatorju tiegħu. L- Istati Membri u l-Parlament Ewropew iridu jaqblu mill-iktar fis possibbli dwar il-proposti leġiżlattivi dwar iċ-ċibersigurtà, id-data miftuħa u l-baġit li jmiss tal-UE, li jinkludi finanzjament għar-riċerka u l-innovazzjoni kif ukoll l-użu tat-teknoloġiji tal-IA. Għal Iktar Informazzjoni Mistoqsijiet u tweġibiet dwar il-pjan ikkoordinat Skeda informattiva dwar l-intelliġenza artifiċjali Ara iktar dwar: €66 miljun għal ċentri tar-robotika Stqarrija għall-istampa dwar il-Komunikazzjoni rigward l-Intelliġenza Artifiċjali għall-Ewropa (April) Stqarrija għall-istampa: grupp ta' esperti dwar l-intelliġenza artifiċjali (Marzu) Mistoqsijiet u tweġibiet dwar l-Approċċ Ewropew għall-IA Dikjarazzjoni ta' kooperazzjoni dwar l-Intelliġenza Artifiċjali Iktar informazzjoni dwar l-IA Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-Istati_Membri_u_l-Kummissjoni_se_ja_dmu_flimkien_biex_jag_tu_spinta_lill-intelli_enza_artifi_jali__made_in_Europe_.pdf